Signe Munk (SF), 2025-10-09:
Nogle gange er det lærerigt at se verden sådan lidt på afstand, at trække sig tilbage, koncentrere sig om det, der er nært, det, der er kært.
Den mulighed har jeg haft, da jeg for nylig holdt barsel med min datter.
Mens hun lå der på legetæppet og ivrigt kæmpede for at komme om på maven eller nå et nyt stykke legetøj, passerede verden forbi; vinter blev til forår, forår blev til sommer, sommeren gik på hæld, og jeg vendte tilbage til verden, som den er: urolig og turbulent.
De seneste uger har jo understreget to ting: For det første er vi ikke der, hvor vi skal være med vores beredskab.
For det andet har dronesværmene understreget et behov for, at vi står sammen.
For det er den eneste måde, de kan svække ukrainernes modstandskamp på; det er ved at svække vores vilje til at støtte Ukraine.
Så enkelt er det.
Vi må ikke vige; vi må være urokkelige.
Vi skal styrke vores droneberedskab.
Vi skal værne os bedre mod cyberangreb.
Vi skal fortsætte den militære støtte til Ukraine og oprustningen af vores eget forsvar.
Vi skal ikke gå Putins ærinde og gå i panik eller hakke på hinanden her i Danmark.
Vi skal være en stærk partner i vores alliancer i Norden, i EU og NATO.
Vi skal stå sammen, og vi skal passe på vores demokrati.
Dansk økonomi er stærk, og der er alverdens muligheder for at gøre et godt land bedre.
Men de muligheder bruger regeringen bare ikke.
Næste år giver regeringen skattelettelser for 22 mia. kr. Jeg siger det lige igen: 22 mia. kr.
Det er også en slags penge, som man ville sige der, hvor jeg kommer fra.
De danskere, der i særdeleshed kan se, at tegnebogen vokser, er dem i toppen, de rigeste virksomhedsarvinger, dem med de højeste indtægter.
Alle kan se, at priserne på nogle varer er steget gevaldigt, men det er altså forskelligt, hvordan man kan mærke det i madbudgettet.
Jo mindre man har, desto hårdere rammer det, når smørret stiger i pris.
Den absolut største håndsrækning giver SVM-regeringen så bare til de rigeste danskere.
Til nytår står de nemlig til en skattelettelse på 15.000 kr., når topskatten bliver sænket.
Vi plejede at hylde et land, hvor få har for meget og færre har for lidt.
Men det er regeringen ved at sætte over styr; det er ikke længere en ledetråd i dansk politik til trods for gode økonomiske tider.
Som forældre vil vi vores børn det bedste.
At en forælder er den vigtigste person i et barns liv, er hævet over enhver tvivl.
Vi ser, at børnene spejler sig i os, og vi bliver stolte i hver en celle i vores krop, når de lykkes.
Derfor skal vi også kunne være der, når de har brug for os; når feberen brager igennem, når der skal krammes og roses, når der skal opdrages og siges håndfaste ord, når sommerfuglen eller billen skal inspiceres.
Derfor er det så vigtigt med tid; tid til at være der med vores børn, ikke gøre en masse, bare være der.
Hvordan omsætter vi så det til politik?
Det gør vi ved at understøtte en mere ligelig barsel, hjælpe tvillinge- og trillingeforældre med at få den bedste start på livet og ved i det hele taget at gøre det muligt for børn og forældre at have tid.
Vi kan tage presset af familierne, når der til efteråret ikke kun kommer gyldne blade på træerne, men også snotnæser og febervarme kinder.
Det kan vi gøre ved at give forældrene ret til at være derhjemme, når deres barn er syg, ikke bare en dag eller to, men til de er raske igen.
På det seneste har der jo været meget debat om opdragelse og, som hr. Mattias Tesfaye kalder det – og der citerer jeg – om »pissedårlig opdragelse«.
At børn både er en gave og en opgave, er der ingen tvivl om i mit sind.
Og ja, der findes børn, som ikke altid opfører sig ordentligt, men jeg synes ikke, at vores børn generelt lider af dårlig opdragelse.
Jeg er optaget af at skabe gode rammer for børnene med nok pædagoger i daginstitutionerne og nok lærere i folkeskolen.
For nylig var en modig gruppe forældre med i en DR-dokumentar – den hed »Skolens tabte børn« – og de kaldte på hjælp.
De har børn, som ikke kommer i skole.
Det er børn, som har slået sig på en skole, der ikke har givet dem støtte og hjælp i tide; børn, som ikke er blevet grebet.